4.5.2023
MT
Il-Ġurnal Uffiċjali tal-Unjoni Ewropea
L 118/13
16. il-punt ATCO.C.055 huwa sostitwit b’dan li ġej: “ATCO.C.055 Applikazzjoni għal approvazzjoni ta’ assessur L-applikanti għall-ħruġ ta’ approvazzjoni ta’ assessur għandhom: (a) ikunu eżerċitaw il-privileġġi ta’ liċenzja ta’ kontrollur ta’ traffiku tal-ajru għal mill-inqas sentejn; u (b) matul it-12-il xahar ta’ qabel l-applikazzjoni, ikunu lestew b’suċċess kors ta’ assessur li matulu jiġu mgħallma l-għarfien u l-ħiliet meħtieġa permezz ta’ metodi teoretiċi u prattiċi u jkunu ġew ivvalutati b’mod xieraq.”; 17. il-punt ATCO.C.060 huwa sostitwit b’dan li ġej: “ATCO.C.060 Validità tal-approvazzjoni tal-assessur (a) L-approvazzjoni ta’ assessur għandha tkun valida għal perjodu ta’ 3 snin.
(b) L-approvazzjoni ta’ assessur tista’ tiġi rivalidata billi jitlesta b’suċċess taħriġ ta’ aġġornament fuq ħiliet ta’ valutazzjoni u fuq prattiki operazzjonali attwali matul il-perjodu ta’ validità tagħha.
(c) Jekk l-approvazzjoni tal-assessur tkun skadiet, din tista’ tiġġedded jekk, fi żmien it-12-il xahar qabel l-applikazzjoni għal tiġdid, id-detentur tal-approvazzjoni tal-assessur ikun: (1) ingħata taħriġ ta’ aġġornament fuq ħiliet ta’ valutazzjoni u fuq prattiki operazzjonali attwali; u (2) għadda b’suċċess minn valutazzjoni ta’ kompetenza tal-assessur.
(d) Fil-każ tal-ewwel ħruġ u tiġdid, il-perjodu ta’ validità tal-approvazzjoni tal-assessur ma għandux jibda aktar tard minn 30 jum mid-data li fiha l-valutazzjoni tkun tlestiet b’suċċess.”; 18. il-punt ATCO.D.010 huwa sostitwit b’dan li ġej: “ATCO.D.010 Kompożizzjoni tat-taħriġ inizjali (a) Taħriġ inizjali, maħsub għal applikant għal liċenzja ta’ student kontrollur tat-traffiku tal-ajru jew għall-ħruġ ta’ klassifikazzjoni addizzjonali u/jew, jekk ikun applikabbli, approvazzjoni tal-klassifikazzjoni, għandu jikkonsisti minn: (1) taħriġ bażiku, li jinkludi s-suġġetti kollha, it-temi u s-sottotemi li jinsabu fl-Appendiċi 2 tal-Anness I; u (2) taħriġ tal-klassifikazzjoni, li jinkludi s-suġġetti, it-temi u s-sottotemi ta’ mill-inqas wieħed minn dawn li ġejjin: (i)
Klassifikazzjoni ta’ Kontroll tal-Ajrudrom — ADC, definita fl-Appendiċi 3 tal-Anness I;
(ii) Klassifikazzjoni tal-Kontroll tal-Avviċinament Proċedurali — APP, definita fl-Appendiċi 4 tal-Anness I; (iii) Klassifikazzjoni tal-Kontroll taż-Żona Proċedurali — ACP, definita fl-Appendiċi 5 tal-Anness I; (iv) Klassifikazzjoni tal-Kontroll tal-Avviċinament ta’ Sorveljanza — APS, definita fl-Appendiċi 6 tal-Anness I; (v) Klassifikazzjoni ta’ Kontroll taż-Żona ta’ Sorveljanza — ACS, definita fl-Appendiċi 7 tal-Anness I. (b) It-taħriġ maħsub għal klassifikazzjoni addizzjonali għandu jikkonsisti mis-suġġetti, mit-temi u s-sottotemi applikabbli għal mill-inqas waħda mill-klassifikazzjonijiet stabbiliti fil-punt (a)(2).
(c) It-taħriġ maħsub għall-attivazzjoni mill-ġdid ta’ klassifikazzjoni wara valutazzjoni bla suċċess ta’ kompetenza preċedenti skont il-punt ATCO.B.010(b) għandu jitfassal skont ir-riżultat ta’ dik il-valutazzjoni.
(d) It-taħriġ maħsub għal approvazzjoni tal-klassifikazzjoni għandu jikkonsisti minn suġġetti, temi u sottotemi żviluppati mill-organizzazzjoni tat-taħriġ u approvati bħala parti minn kors tat-taħriġ.
(e) It-taħriġ bażiku u/jew tal-klassifikazzjoni jista’ jiġi kkomplementat b’suġġetti, b’temi u b’sottotemi li huma addizzjonali jew speċifiċi għall-blokk tal-ispazju tal-ajru funzjonali (FAB) jew għall-ambjent nazzjonali.”;